REGLEMENTAREA PAŞNICĂ A DIFERENDELOR INTERNAŢIONALE
REGLEMENTAREA PAŞNICĂ A DIFERENDELOR INTERNAŢIONALE
 
THE PEACEFUL REGLEMENTATION OF INTERNATIONAL
CONFLICTS
 
Av. Angelica STANCIU[1]
The contemporary international law provided the states’ obligation to solve their disputes exclusively on peaceful bases. The peaceful settlement of the states’ disputes became therefore one of the fundamental principles of the contemporary international law.
This regulation is most probably an old practice among the inter-state relations, as old as the policy of resorting to force and war when states’ disputes are being settled.

Dreptul internaţional contemporan a consacrat obligaţia statelor de a-şi rezolva diferendele dintre ele exclusiv pe cale paşnică. Reglementarea paşnică a diferendelor dintre state a devenit astfel unul din principiile fundamentale ale dreptului internaţional contemporan.
Acest deziderat este probabil tot atât de vechi în practica raporturilor interstatale ca şi recurgerea la forţă şi la război pentru tranşarea problemelor dintre state.
Cele mai vechi tratate pe care le cunoaştem tratează acest lucru iar metodele folosite în antichitate nu diferă substanţial de cele la care se recurge în societatea internaţională contemporană[2].
În evul mediu statele utilizau frecvent medierea, arbitrajul şi concilierea.
Reguli de drept internaţional stabilite prin tratate multilaterale apar abia la sfârşitul secolului XIX şi începutul secolului XX, cu prilejul Conferinţelor de pace de la Haga din anii 1899 si 1907, care codifică procedurile de reglementare, cunoscute la aceea vreme, şi apoi Pactul Societăţii Naţiunilor care instituie calea judiciară ca mijloc de reglementare a diferendelor internaţionale. Era momentul c#nd înca războiul se afla în legalitate[3].
Carta O.N.U. din 1945 este cea care consacră reglementarea paşnică a diferendelor ca principiu fundamental al dreptului internaţional, proclamând că toţi membrii organizaţiei internaţionale vor rezolva diferendele lor internaţionale pe cale şi prin mijloace paşnice, în aşa fel încât pacea şi securitatea internaţională, precum şi justiţia să nu fie puse în primejdie[4].
Principiul soluţionării paşnice a diferendelor internaţionale şi mijloacele concrete de rezolvare sunt rezultatul unei îndelungate evoluţii istorice a relaţiilor dintre state şi a dezvoltării şi perfecţionării instituţiilor şi normelor de drept international[5]. În practica internaţională se cunosc cazuri de recurgere la diverse mijloace de rezolvare paşnică a conflictelor înca din antichitate[6].
Dar, atât timp cât dreptul internaţional nu interzicea războiul şi cât timp recurgerea la forţă era permisă, soluţionarea paşnică nu putea să aibă decât un caracter subsidiar şi sporadic. Statele regurgeau la forţă în mod firesc pentru a-şi manifesta suveranitatea. Folosirea războiului ca instrument al politicii statelor pentru rezolvarea diferendelor a fost multă vreme legală. Interzicerea războiului şi prohibirea forţei şi ameninţării cu forţa în relaţiile dintre state au fost elemente hotărâtoare pe linia recunoaşterii şi acceptării principiului soluţionării pasnice a diferendelor internaţionale.
După înfiinţarea Ligii Naţiunilor, s-au reglementat o serie de instrumente juridice internaţionale, care au consacrat principiul nerecurgerii la forţă şi la ameninţarea cu forţa, acesta având caracter de normă imperativă.
Reglementarea pe cale paşnică a diferendelor internaţionale este strâns legată de preocupările vizând excluderea războiului din viaţa societăţii, de interzicerea folosirii forţei şi a ameninţării cu forţa în relaţiile internaţionale, precum şi a combaterii terorismului internaţional, acesta din urmă devenit un real pericol împotriva umanităţii.
Prevederile Cartei ONU au fost dezvoltate în numeroase documente, stabilind principalele norme[7]: obligaţia de a reglementa diferendele internaţionale numai prin mijloace paşnice, obligaţia de a căuta o soluţie rapidă şi echitabilă a diferendelor, libera alegere a mijloacelor de soluţionare pe care părţile le consideră cele mai adecvate împrejurărilor şi naturii diferendului, obligaţia părţilor ca, în cazul în care nu ajung la o soluţie printr-unul din mijloacele paşnice, să continuie să caute rezolvarea diferendului prin mijloace paşnice, obligaţia statelor de a se abţine de la orice act de natură să agraveze situaţia şi să pună în pericol pacea şi securitatea sau să facă mai dificilă soluţionarea diferendului.
În prezent, mai mult ca oricând, necesitatea reglementării paşnice a diferendelor dintre state este invederată de o multitudine de factori şi procese care actionează în relaţiile internaţionale conducând la încordarea deosebit de grava a acestora.
Elementul doveditor al existenţei unui diferent între state îl constituie demersul statului în cauză pe lângă alt stat, prin care îi atrage atenţia că atitudinea sa este opusă punctului său de vedere, părţile manifestând în fapt opinii opuse[8].
Relaţiile contemporane sunt dominate de mari probleme, fără a exista încă – paradoxal – soluţii alternative. Cea mai gravă dintre ele este violenţa, deşi a fost mult limitată şi reglementată după cel de-al doilea război mondial, nu a dispărut, ci a căpătat noi forme de manifestare, unele foarte grave, precum conflictele interne destructurate sau terorismul internaţional.
Pacea şi războiul rămân şi astăzi probleme esenţiale ale societăţii internaţionale şi reglementarea juridică nu este suficientă pentru a consacra realmente pacea ca unica stare de normalitate, pentru că relaţiile internaţionale pot fi încă reglementate şi prin putere. Competiţia pentru putere, înteleasă ca o competiţie de interese ale partenerilor la viaţa internaţională, mai ales a statelor, duce inevitabil la stări contradictorii, la dezacorduri între aceştia.
Denumite generic – diferende internaţionale – aceste contradicţii de interese, unele fundamentate pe drept juridice, altele denumite elegant politice, fundamentate pe varii pretenţii fără contestaţie de drept, au dus deseori la conflicte violente cu urmări dintre cele mai grave asupra echilibrului internaţional şi aşa destul de fragil.
Diferend internaţional mai înseamnă întrun sens foarte larg, o neînţelegere, o opoziţie între două sau mai multe state care au atins stadiul în care parţile şi-au format pretenţii sau contrapretenţii şi care constituie un element de tulburare a relaţiilor dintre ele[9].
Diferendele internaţionale se pot naşte nu numai între state ci şi între acestea şi organizaţii internaţionale sau numai între organizaţii internaţionale. Curtea Permanentă de Justiţie Internaţională a definit diferendul internaţional „ca un dezacord asupra unei chestiuni de drept sau de fapt, o contradicţie, o opoziţie de teze juridice sau de interese.”[10].
După jurisprudenţa Curţii Permanente de Justiţie Internaţională şi a Curţii Internaţionale de Justiţie, divergenţa se manifestă din momentul în care „un guvern în cauză constată că atitudinea observată la cealaltă parte este ontrară manierei de a vedea a primului”[11].
Între posibilele diferende internaţionale, o importanţă deosebită o reprezintă situaţiile internaţionale care ar putea duce la încălcarea păcii[12] (Carta ONU prin art. 34 stabileşte în acest sens, dreptul Consiliului de Securitate de a „ancheta orice diferend sau orice situaţie care ar putea duce la fricţiuni internaţionale sau ar putea da naştere unui diferend, în scopul de a stabili dacă prelungirea diferendului sau situaţiei ar putea pune în primejdie menţinerea păcii şi securităţii internaţionale”).
Libera alegere a mijloacelor de reglementare înseamnă că unui stat nu i se poate impune de către un alt stat sau o organizaţie internaţională mijlocul de reglementare al unui diferent. Pentru recurgerea la unul sau altul din mijloace trebuie să existe acordul statelor-părţi în diferend. Acest acord poate fi dat anterior sau după izbucnirea diferendului; el poate fi dat pentru toate diferendele dintre două sau mai multe state-părţi la un acord, sau pentru unele dintre acestea, în general cele referitoare la interpretarea sau aplicarea acordului sau pentru un anumit diferend.
Libera alegere a mijloacelor nu înseamnă însă că un stat poate să refuze orice mijloc de reglementare paşnică; el nu poate refuza în bloc toate mijloacele, deoarece aceasta ar echivala cu refuzul de a pune în aplicare principiul reglementării paşnice a diferendelor. Precizez faptul că eşecul soluţionării diferendului printr-un mijloc nu absolvă statul de obligaţia de a continua să caute soluţionarea prin mijloace paşnice[13].
Mijloacele paşnice de rezolvare a diferendelor internaţionale se împart în trei categorii[14]:
• mijloace paşnice fără caracter jurisdicţional (diplomatic) – tratativele sau negocierile, bunele oficii, medierea sau mediaţiunea, ancheta şi concilierea;
• mijloace paşnice cu caracter jurisdicţional – arbitrajul şi jurisdicţia obligatorie;
• procedura de reglementare a diferendelor dintre state prin intermediul organismelor şi organizaţiilor internaţionale.
Negocierea este un mijloc diplomatic simplu şi unul dintre cele mai vechi şi mai utilizate în soluţionarea pasnică a diferendelor dintre state. Acest mijloc nu presupune intervenţia unui terţ. Practic este vorba despre tratative care se desfăşoară între parţile la diferend, prin care se încearcă ajungerea la o înţelegere pentru stingerea diferendului. Rolul primordial pe care îl au astăzi tratativele în practica diplomatică, în comparaţie cu celelalte metode, decurge din faptul că tratativele oferă, datorită caracterului lor direct şi a contactului nemijlocit între părţile angajate în discuţie, posibilităţi suplimentare de identificare a punctelor de vedere convergente, permiţând depăşirea cu răbdare, tact, înţelegere a tuturor piedicilor sau greutăţilor, ca şi convenirea unor soluţii acceptabile tuturor părţilor interesate1[15].
Pentru ca negocierea să fie posibilă, este necesară o buna comunicare între părţi, în sensul acceptării libere a tratativelor, pe baza principiilor fundamentale ale dreptului internaţional public, mai ales a principiului egalităţii suverane a diferendului. Acceptarea şi folosirea acestui mijloc nu presupun automat rezolvarea diferendului. Soluţiile pot fi diverse, precum renunţarea la pretenţii, acceptarea lor, ajungerea la un compromis, esenţială fiind respectarea angajamentelor asumate de părţi la sfârşitul negocierilor. Dacă nu se ajunge la stingerea diferendului, părţile au obligaţia să recurgă la alte mijloace de soluţionare, dar numai pe cale paşnică.
Explicaţia recurgerii cu precădere la tratative constă în avantajele pe care ele le oferă părţilor întrun diferend internaţional: posibilitatea de a-şi exprima direct, fără rezervele şi formalismul pe care le comportă o procedură judiciară sau arbitrară, punctele de vedere şi revendicările, supleţea şi lipsa de rigiditate a procedurii tratativelor, posibilitatea de a ajunge rapid la un rezultat, dacă momentul oportun este sesizat, în timp ce o procedură arbitrară sau judiciară implică o durată mai lungă.
Tratativele sau negocierile pot fi grupate în mai multe categorii, folosindu-se în acest sens anumite criterii:
• după natura participanţilor: bilaterale şi multilaterale;
• după natura problemelor examinate: politice, comerciale, culturale;
• după calitatea persoanelor care duc tratativele: între şefi de stat, şefi de guverne, ministeriale, la nivel de experţi.
Bunele oficii constau în demersul întreprins pe lângă statele părţi la un litigiu de un terţ – stat sau organizaţie internaţională – din proprie iniţiativă sau la cererea părţilor, cu scopul de a convinge statele litigiante să rezolve diferendele pe calea negocierilor dipomatice.
Bunele oficii se caracterizează prin faptul că cel care le oferă nu participă la negocierile dintre statele în litigiu, funcţia sa încetând imediat ce părţile litigiante au început negocierile[16]. Statul care oferă bunele oficii poate să presteze serviciul de transmitere a unor propuneri între cele două părţi, fără ca aceasta să împieteze asupra calităţii sale.
Deşi au un caracter facultativ, bunele oficii pot fi folosite cu succes în rezolvarea unor situaţii posibil conflictuale, ceea ce a determinat Conferinţa de pace de la Haga din anul 1907 ca, prin Convenţia I adoptată cu această ocazie, să constate că parţile „socotesc util şi de dorit ca una sau mai multe puteri străine conflictului să ofere din proprie iniţiativă, pe cât împrejurările permit, bunele oficii sau mediaţiunea lor statelor în conflict.” (art.3). Bunele oficii constituie modalităţi de a impulsiona şi duce la bun sfârşit negocierile.
Trasăturile şi funcţiile lor sunt astfel similare cu cele ale negocierilor, înscriindu-le în aceeaşi categorie de metode diplomatice, neformale şi nejurisdisctionale. Sub aspectul scopului, bunele oficii urmăresc numai începerea sau reluarea negocierilor, ele se încheie în momentul când parţile se aşează la masa trativelor, bunele oficii apar ca având caracter procedural, nu privesc fondul litigiului[17].
În rezolvarea diferendului, medierea înseamnă participare activă a terţului în negocieri, el „poate oferi sfaturi şi propuneri în vederea soluţionării conflictului”[18], acţiunea negociatorului se încheie numai după ce s-a ajuns la un rezultat final. Medierea are în vedere conducerea negocierilor, fondul diferendului, spre a se ajunge la o soluţie paşnică şi convenabilă pentru părţi.
În doctrină s-a definit medierea ca fiind „acţiunea unui terţ, stat, organizaţie internaţională sau chiar o personalitate recunoscută, prin care se urmăreşte crearea atmosferei necesare desfăşurării negocierilor între părţile la diferend şi oferirea directă a serviciilor terţului pentru găsirea soluţiilor favorabile părţilor.”[19]
De regulă, medierea are caracter facultativ:
• în ce priveşte iniţiativa celui care îşi oferă medierea, Convenţia I de la Haga (1907) consacră „dreptul puterilor stăine conflictului de a oferi bunele oficii şi medierea”;
• în orice moment, părţile implicate pot respinge oferta; semnatarii Convenţiei de la Haga se angajează să recurgă la mediere numai dacă „împrejurările permit”;
• în 1948, Adunarea Generală a numit un mediator în problema palestiniană iar în 1958 în soluţionarea problemei cipriote;
• Secretarul general al ONU a delegat un mediator pentru conflictul din Orientul Mijlociu.
În fapt, marile puteri au folosit deseori medierea spre a propune soluţii favorabile lor. În asemenea cazuri este vorba despre încălcări ale principiilor de drept internaţional, dar nu despre o modificare a caracterului facultativ al medierii[20].
Comportarea mediatorului precum şi a celui care oferă bunele oficii, trebuie să se încadreze în principiile fundamentale ale dreptului internaţional contemporan. Medierea şi bunele oficii sunt activităţi diplomatice care impun calităţi desoebite de tact, prudenţă, discreţie şi perseverenţă.
Procedura desfăşurării medierii nu este reglementată de dreptul internaţional, ea fiind stabilită de părţi împreună cu mediatorul în ceea ce priveşte locul, termenele, desfăşurarea sedinţelor, caracterul oral sau scris al dezbaterilor, tipul întâlnirilor (comune sau separate) etc.
Ancheta internaţională constă în verificarea, de către persoane particulare sau de un organ desemnat în comun de părţile la un diferend ori de către o organizaţie internaţională, a aserţiunilor părţilor şi în lămurirea unor probleme de fapt, uneori şi de drept, concluziile desprinse ca urmare a anchetei întreprinse având un caracter facultativ pentru părţile în litigiu. Pentru aceasta, în practica internaţională s-au creat comisiile de anchetă.
Primele codificări ale anchetei internaţionale privind Soluţionarea Paşnică a Disputelor Internaţionale, s-au realizat la Haga, la Conferinţele din 1899 si 1907, prin care se limitează aplicarea acestui mijloc la „disputele internaţionale care nu implica onoarea şi nici interesele esenţiale ale statelor, şi care decurg din diferenţe de opinii asupra unor stări de fapt.”
Comisia internaţională de anchetă se poate constitui de părţile în diferend prin acord expres pentru anchetarea unei situaţii determinate sau printr-un tratat anterior, situaţie în care comisia va avea un caracter permanent.
Declanşarea mecanismului comisiei de anchetă este precedată de încheierea unei înţelegeri speciale în cuprinsul căreia sunt stipulate:
• categoriile de fapt ce urmează a fi lămurite;
• componenţa comisiei internaţionale de anchetă;
• termenul de alcătuire a acesteia;
• împuternicirile membrilor (de a efectua audieri, deplasări, expertize);
• statutul membrilor comisiei internaţionale de anchetă şi obligaţiile acestora;
• obligaţiile părţilor aflate în litigiu (de a pune la dispoziţie materiale, date, de a facilita expertize).
Concilierea internaţională, ca mijloc politico-diplomatic de soluţionare pasnică a diferendelor internaţionale, a apărut mult mai târziu în pratica convenţională, deşi unele elemente proprii concilierii se întâlnesc şi la mediere şi anchetă, fiind o combinare între acestea. Investigarea cauzelor disputei ca trăsătură proprie a concilierii, se realizează de către un organ independent, şi nu de către un terţ care acţionează ca un mediator. Între organul independent şi părţile din diferend există o strânsă legatură, pentru că primul formulează propuneri iar parţile se pronunţă asupra lor.
Convenţia de la Haga din 1907 nu consacra instituţia concilierii, ci aceasta a fost introdusă în raporturile dintre state, prin tratate bilaterale, şi anume tratatele Bryan încheiate în anii 1913 si 1914. Elementul nou în aceste tratate îl reprezenta faptul că statele aflate în conflict alegeau persoane particulare de comun acord, acestea nefiind investite cu autoritate politică proprie. Erau desemnate circa 30 de tratate de conciliere internaţionala, din iniţiativa SUA, prin care părţile se angajau să-şi supună litigiile unei comisii – Bryan Palce Comision – înainte de a recurge la război. Acest tratat nu a fost ratificat.
Un prim „Tratat de conciliere” şi care instituie procedura concilierii în trasăturile ei caracteristice, este Tratatul încheiat între Suedia şi Chile în 1920. Ulterior, în 1921, de Germania şi Elvetia care introduce distincţia netă între diferendele politice şi cele juridice.
Documente internaţionale care au făcut concilierea internaţională un mijloc important al practicii statelor şi organizaţiilor internaţionale în soluţionarea paşnică a conflictelor internaţionale au fost semnate în anii 1922 – Rezoluţia Adunării Societăţii Naţiunilor privind procedura concilierii, 1929 – Actul general de conciliere, arbitraj şi reglementare judiciară, adoptat de Mica Întelegere, 1938 Actul general privind reglementarea judiciară a diferendelor internaţionale, 1957 – Convenţia europeană pentru reglementarea paşnică a diferendelor, cap.II, 1966 – Pactul internaţional privind drepturile civile şi politice art.42, 1969 – Convenţia asupra dreptului tratatelor.
Instituţia arbitrajului a fost practicată încă din antichitate între cetăţile greceşti, apoi în Evul Mediu – de Papă sau de reprezentanţii săi, de suveranii feudali pentru conflictele dintre vasali, etc[21].
Recurgerea la arbitrajul internaţional presupune ca două state în diferend să confere unui organ terţ (judecători, instantă ad-hoc), desemnat de comun acord, competenţa pentru a soluţiona litigiul care le opune, printr-o hotărâre dată prin bună-credinţă, pe care se obligă să o respecte şi este consacrat de Convenţia de la Haga din 1907. El îşi are originea în Afacerea Alabama, care a constituit motiv de litigiu dintre SUA şi Anglia, în care guvernul american acuzase guvernul britanic de a-şi fi încălcat obligaţiile sale de neutralitate.
Arbitrajul internaţional are un caracter:
– judiciar – presupune existenţa unui organ arbitral care trebuie să pronunţe o hotărâre judecătorească obligatorie conform principiului pacta sunt servanda (deci nu se poate vorbi aici de diplomaţie);
– consensual – acordul părţilor este absolut necesar pentru recurgerea la arbitraj;
– limitat – se exclud anumite categorii de diferende (politice, etc.);
– suplu – procedura se stabileşte pe baza unor reguli simple, care depind de regulile compromisului şi de calitatea arbitrilor.
Ideea că justiţia internaţionala ar putea să devină realitate prin crearea jurisdicţiei ad-hoc de către Naţiunile Unite s-a materializat după ce subiectele arbitrajului pot fi numai statele sau organizaţiile internaţionale.
Caracterul facultativ al procedurii arbitrale este o consecinţă firească a suveranităţii statelor care, în cazul eventualelor diferende, trebuie să-şi păstreze deplina libertate de a alege mijloacele de soluţionare paşnică în concordanţă cu voinţa şi interesele lor. Acordul între părţi cu privire la supunerea unor diferende procedurii arbitrale îmbracă trei forme:
– compromisul este un acord special care reprezintă actul prin care două state convin să supună soluţionarea unor diferende unuia sau mai multor arbitri, organzând în detaliu, de comun acord, procedura ce urmează a fi aplicată în soluţionare;
– clauza compromisorie – este o stipulaţie cu caracter special sau general dintr-un tratat bi sau multilateral, prin care statele părţi se obligă ca în cazul apariţiei unui diferend între ele, să-l soluţioneze prin recurgerea la arbitraj;
– tratatul de arbitraj permanent – angajamentul de a recurge la arbitraj poate fi conţinut întrun tratat încheiat special în acest scop. Exemplu, primul tratat de acest fel a fost cel franco-britanic din 1903. Primul tratat de arbitraj permanent al României a fost cu Belgia în 1905, cu Elveţia în 1926, cu Grecia 1929, apoi cu Polonia 1930, etc.
Justiţia internaţională se identifică cu soluţionarea judiciară, fiind un pas important în instituţionalizarea relaţiilor dintre state în domeniul reglementării diferendelor pe cale paşnică, reprezentată de instanţa de judecată internaţională cu caracter permanent.
Prima instanţă de acest fel a fost Curtea Permanentă de Justiţie Internaţională, care a fost creată în 1920 şi a funcţionat între 1922 – 1939, în baza Pactului Societăţii Naţiunilor iar în urma demisiei judecătorilor (ianuarie 1946), aceasta s-a dizolvat în 1946.
În locul ei a fost instituită, în temeiul Cartei ONU, Curtea Internaţională de Justiţie, iniţial Curtea Permanentă de Justiţie Internaţională, existând numeroase elemente care atestă continuitatea acestor instituţii.
Curtea judecă acele litigii între state, asupra cărora ele au căzut de acord să i le supună. Sunt de competenţa Curţii toate cauzele pe care i le supun părţile, precum şi toate cauzele prevăzute, în mod special, în tratatele şi convenţiile internaţionale în vigoare. În judecarea diferendelor, Curtea Internaţională de Justiţie aplică convenţiile internaţionale, cutuma internaţională, principiile generale de drept; totodată poate face referiri la jurisprudenţa şi doctrina dreptului internaţional.
Curtea dă şi avize consultative în care îşi exprimă opinia într-o problemă de drept privind aplicarea Cartei şi funcţionarea ONU. Avizul consultativ nu are valoare obligatorie, ci reprezintă o simplă recomandare. Procedura Curţii prezintă un ansamblu de reguli care guvernează buna administrare a justiţiei internaţionale.
Rezolvarea paşnică a diferendelor în cadrul organizaţiilor se face prin proceduri specifice, în cazurile în care statele acestor organizaţii prevăd asemenea proceduri.
Procedurile în cauză au un caracter subsidiar, în sensul că se recurge la ele dacă diferendul nu este soluţionat prin mijloace de genul celor prezentate. În cazul în care un diferend prezintă pericol pentru pacea şi securitatea internaţională, organizaţiile pot, la cererea părţilor sau a altor state, să recomande părţilor un mijloc de soluţionare sau să întreprindă măsuri de soluţionare.
Atunci când în relaţiile sale internaţionale un stat comite acţiuni neamicale, încalcă normele dreptului internaţional ori drepturile altor state şi diferendul astfel ivit nu se rezolvă pe cale paşnică, s-a admis că statele lezate pot recurge la anumite măsuri limitate, cu caractre de constângere, împotriva statului care a săvârşit asemenea acţiuni.
Ca măsuri de constângere principale, atât cele admise în dreptul internaţional, cât şi cele care, frecvent aplicate în trecut, apar în prezent ca ilicite sunt:
• retorsiunea – constă în măsurile luate de către un stat în vederea constrângerii altui stat să pună capăt actelor sale neprieteneşti contrare uzuanţelor internaţionale;
• represaliile – actele de constrângere adoptate de un stat, prin derogare de la normele dreptului internaţional, împotriva altui stat, în scopul de a-l constrânge să reintre în ilegalitate şi să repare prejudiciul cauzat;
• embargoul – măsură cu caracter preventiv, prin care un stat interzice importurile, exporturile sau ieşirea din porturile sale a navelor străine sau ordonă reţinerea bunurilor de orice fel ce aparţin unui terţ pe care le sechestrează;
• boicotul – mijloc de constrângere executat de către un stat sau o organizaţie internaţională împotriva unui alt stat care încalcă normele dreptului internaţional contemporan, constând în întreruperea relaţiilor economice, ştiinţifice, culturale, sportive;
• blocada maritimă paşnică – constă în împiedicarea de către un stat cu forţele sale navale militare a oricăror comunicaţii cu porturile şi litoralul altui stat, fără a se afla în stare de război cu acesta; dreptul internaţional interzice folosirea blocadei maritime în timp de pace, aceasta fiind apreciată ca un act de agresiune armată;
• ruperea relaţiilor diplomatice – poate avea, de asemenea, caracter de represalii. Ruperea relaţiilor diplomatice reprezintă un act unilateral al unui stat prin care se pune capăt misiunii sale diplomatice permanente dintr-un alt stat. Ruperea relaţiilor diplomatice poate fi iniţiată de către state în mod individual sau chiar de către unele organizaţii internaţionale.
Tot mai des sunt criticate posibilelele blocade ale Consiliului de Securitate de către membrii permanenţi şi avertizează necesitatea instituirii unei reforme.
În cazul masacrului din Ruanda din 1994, au fost sute de mii de oameni ucişi în decurs de mai puţin de câteva săptămâni. În acest sens, Consiliul de Securitate nu a întreprins absolut nici o măsură sancţionatorie în acest conflict, ceea ce şi-a atras nenumarate critici.
Acelaşi scenariu, după 10 ani, s-a repetat, însă într-un alt loc, respectiv în regiunea sudaneză Darfur. Din nou a fost un masacru acompaniat de refugiul populaţiei supravieţuitoare. China blocase totuşi mult timp tratarea crizei Darfur în Consiliul de Securitate, deoarece ea avusese un interes asupra rezervelor de petrol din regiunea sudaneză; America blocase o trimitere a cauzei la Curtea Internaţională de Justiţie. În tot acest timp, în regiunea sudaneză erau continuu încălcate drepturile omului. Abia în martie 2005 s-a hotărât în Consiliul de Securitate ca să fie cercetaţi criminalii de război de către Curtea Internaţională de Justiţie.

